Pled tradutik
Brekot se buk “Täv lü vöd” fa hiel ‘Eduard Vartaniyan’
Petraduton se Rusänapük fa hiel ‘Daniel Morosof’
Pükavans Fransänik äsäkons okes: “Cenis kinik vödem üsufon-li pos tradut ona ini püks votik?” Atosi isäkölo, ädunons sperimänti. Äseidons len tab sirköfik tradutanis degfol süperik de nets difik. Valikan änolon püki nilädana okik detik. Ed ekö! äprimos. Balidan (Deutänan) äjafon ad sirkülükam seti sököl: “Febäd biramik binon so bäldik, äs jenotem menefa”. Nilädan (Spanyänan) itraduton seti ini lomapük okik ed äloveblinon penedili sökölane… Ven vödem fizügolon da tradutans valik ed igekömon lü Deutänan, otan te äkanon nenämiko jonülön däsperi me namajäst. Spiket, pö prim sperimänta fa on piloföl, pos bevob fa tradutans ägeton fomi somik: “Sis lunüp bir binon drined bal löfilikünas menefa”. 
Sperimänt sümik, kel äbinon dilo fefik ä dilo cogedik, pädunon e poso päbepenon fa “Vig”. Plak at nitedon, bi leadon küpedön, vio laiduliko, efe len pük alik, pö stadäds valik traduta, vödem votikon — bai binod e bai vönaoloveikods püka alik, äsi bai… güts tradutanas. 
Äsä “Vig” änunon, ad kompenön pö sperimänt pikobükons tradutans calöfik e tidans sa studans de nivers anik ela ‘Moskva’. 
Vüdäb alik, pükis nilädik tel süperiko änolöl, ämuton lüsumön de calasvist okik vödemi ed, oni ini pük votik ütradutölo, ömuton loveblinön seki sökölane. Kompenükäbs jenota at äbinons kuratiks ä snatiks e pö lüsum, e pö loveblin vödema pätradutöl. 
As primapün päsumon brekot se lautot fa hiel ‘Nikolay Vasilievic Gogol’ tiädü “Konot dö utos, vio äzanoms hiel Ivan Ivanovic ko hiel Ivan Nikiforovic”. 
Etos äbinon notodot kösömik, äs notodots mödik votik, me kel prosadan gretik Rusänik ikaladom jieli ‘Agafya Fedoseyevna’: literatapösod konota ot, sevabo: 
Älaidaluspikof ed äfidof betadis peküköl gödo, i süpero gudiko äblasfämof — e pö duns valik distöfik at logod ofik no ävotükon igo dü minut bal notodoti okik, dini kelik kösömiko te voms fägofs ad jonülön.
Tradutans, vödemi ägetölo, äprimons ad vobön. 
In sotül Linglänapükik nemödikos äcenon, ab ya in sotül Deutänapükik vöd tämik “älaidaluspikof” äcenon ad vöd notodik “äluspikotof”, e tefü logod: änotodon nosi, viomodo vom alik fägof ad bitön. 
Lim sököl in jän at ävedon Yapänapük. Rafin, lü on padalaböl, müton jäfüdisevani ad pladulön vödi fäkädik “äluspikotof” dub vöd neudikum “äluspikof”, e värbi nämetik “äblasfämof” — dub värb sofik “äbadisagof”. 
Larabänapüko literatapösod ela ‘Gogol’ noe “äluspikof”, abi “äluspikof medü lineg”, i noe “äbadisagof”, abi äprimof ad “plödükön blasfämi jeikik”. 
Fransänan, “mätarönastafi” ilüsumöl, äfinükon stadädi balid plakota pükavik in mod somik: 
“Älabof kösömoti ad luspikotön medü lineg, ven äfidof supüli binü betads; se mud ofik bundan vödilas blasfämik äsefliton, e val at äjenon nen notodot pülik su logod ofik. In mod at voms valik bitofs.” 
Do sotül brekota at ya vemo ädifon leigodü rigäd, mifäts tradutoda vo te äprimons. 
Da pük Lindäna-Seanuänik, in kel pönops: “om” ed “of” < pamalons me vöd bal, poso da Nedänapük e da Türkänapük pidugölo, notodot löpik äcenon somo: 
“Du vom, supi flumotik betadik äfidölo, äplödükof blasfämi, man äjäfükom oki me luspik. Ädunons atis, senälis oksik no äjonülölo, viomodo kösömos bevü voms.” 
Spanyänapüko nos pävotükon, te ägeboy vödi “äsejedof” pla “äplödükof”. Se Spanyänapük ini pük di ‘Yoruba’ belödan Sudäna ätraduton. Men et äbejäfon jafiälo traduti, ed ävotükon kuratikosi: “sup binü betads” < ad valemikos: “sup binü feilaprods”, e taädo ävotükon valemikosi: “äjäfükom oki me luspik” < ad kuratikos: “äpleidülom me dunots sublimik okik nejenöfik”. 
Tradutan sököl, kel ebemastikon püki di ‘Yoruba’, ägegivon vödemi Linglänapüke, koräkotis vödastokik okik älüükölo. 
“Feilaprodis” äkuratükumon ad “fluks”, eli “äsejedof blasfämi” äkoräkon ad “äsejedof dini badik”, e notodoti “äpleidülom me dunots sublimik okik nejenöfik” ätraduton dub fraseod Linglänapükik “äbepläyom timpuni” (‘he beat the drum’). 
Nätäpret nulik brekota fa ‘Gogol’ fovo pitraduton se Linglänapük ini pük di ‘Bambara’: tribüt Frikopik, se pük at pätraduton dönu ini Fransänapük, kö “dins” ävedons “yegs”, e pos atos — ini Litaliyänapük: 
“Ädrinof kompoti ed äsejedof se dom yegis nezesüdik, ed äbepläyom eli ‘Tamtam’, tio vomöfiki yubi änotodölo.” 
Kods ceina somik binons klüliks. “Sup flumotik binü fluks” vo binon “kompot”. El “äbepläyom timpuni” ga nemutos ad suemön te in siäm metaforik. E “timpun” nilon lä ‘Tamtam’ (trum Frikopik). 
Tiks ävolfons in lüod nulik vero tikaviko. Tsyego “yegs nezesüdik” pätradutons balugikumo, efe as “vorotem”, sekü flun ela ‘Tamtam’ “dom” äsmalikon ad “ludom”, ed el “yub vomöfik” päpladulon dub notodot brefik ä lölöfik “yubiko”. Norgänan fümäliko ävotükon sotüli tsyegik, sevabo: no “yubiko”, ab “frediko”! Svedänan älüükon baibini stülik me notodot labü partisip ladvärbik: 
Kompoti ifidrinölo, of… — e ret. 
Ekö! stadäd finik sperimänta äprimon. Atos äbinon leigod brekota lä vödem in rigapük. Nu, pos töbids zilik tradutanas degtel, notodot ela ‘Gogol’, da vönaoloveikods, noms, kalads e da pats pükas difik idugolölo, päceinon ad kedets tatikälik ä besmiloviks, sevabo: 
“Kompoti ifidrinölo, äsejedof se ludom vorotemi, ed äprimom ad bepläyön frediko eli ‘Tamtam’.” 
Jän äfiyümon oki. Cinäd “telefonöma defik”* äfivobon. De vöds kildegfol rigädavödema Rusänapükik te vöd bal: pönop pösodik “of” < ägolon pekipölo jü fin, zuo dötumanum tika veräto petradutöla päläsükon fa kvip balälik tradutanas ad ser. Dinäd et baliko trodon, das sperimänt tradutik no pejenükon pö lif hiela ‘Nikolay Vasilievic Gogol’.

Is pemagodos, vio hiel ‘Gogol’ ebepenom Frikopanis (ma tradutod sökaleodik mödapükik) 
Noet
* El “telefonöm defik” ü “telefonömil sudik” binon pled benosevädik in Rusän. Mens anik stanons in ked. Balidan nelaodiko, bi te men bal muton lelilön nüni, visipon ini lil votikane konotili brefik. Telidan ma sökaleod kedik steifülon ad memön uti, keli elilon, dat poso osteifülon ad dönusagön oti sökölane (i me visip nelaodik). Pö fin pleda konan balid e konan lätik notükons laodiko sotülis oksik konotila. Suvo klülädos, das konotils tel, rigik e finik, binons vero difiks.

Se “Vög Volapüka”, yel: 2015, nüm: 12, pads: de 94 jüesa 97